b'\n_START_ARTICLE_\nJungtini\xc5\xb3 Amerikos Valstij\xc5\xb3 viceprezidentas\n_START_PARAGRAPH_\nJungtini\xc5\xb3 Amerikos Valstij\xc5\xb3 viceprezidentas yra antrasis auk\xc5\xa1\xc4\x8diausias Jungtini\xc5\xb3 Amerikos Valstij\xc5\xb3 vykdomosios federalin\xc4\x97s vald\xc5\xbeios pareig\xc5\xabnas, po Jungtini\xc5\xb3 Valstij\xc5\xb3 prezidento, ir pirmasis pareig\xc5\xabnas JAV prezidento pareig\xc5\xb3 per\xc4\x97mimo linijoje. Viceprezidentas taip pat yra JAV \xc4\xafstatym\xc5\xb3 leid\xc5\xbeiamosios vald\xc5\xbeios pareig\xc5\xabnas \xe2\x80\x93 JAV Senato prezidentas. Viceprezidentas gali pirmininkauti Senato pos\xc4\x97d\xc5\xbeiams, ta\xc4\x8diau kaip \xc4\xafprasta jis \xc5\xa1\xc4\xaf darb\xc4\x85 deleguoja kokiam nors Senato nariui. Viceprezidentas gali balsuoti Senate tik tuo atveju, jei tam tikru klausimu pasiekiamos lygiosios \xe2\x80\x93 tokiu b\xc5\xabdu jo balsas yra lemiamas. Viceprezidentas taip pat pirmininkauja jungtin\xc4\x97ms Kongreso sesijoms._NEWLINE_Viceprezidentas kartu su JAV prezidentu yra renkami ketveri\xc5\xb3 met\xc5\xb3 kadencijai netiesioginiuose rinkimuose Rinkik\xc5\xb3 kolegijos balsavimu. 1967 metais ratifikuota 25-oji JAV Konstitucijos pataisa suk\xc5\xabr\xc4\x97 sistem\xc4\x85, kad atsiradus laisvai viceprezidento vietai (viceprezidentui mirus, atsistatydinus arba nu\xc5\xa1alinus nuo pareig\xc5\xb3 apkaltos b\xc5\xabdu) prezidentas pateikia nauj\xc4\x85 viceprezidento kandidat\xc5\xabr\xc4\x85, kuri\xc4\x85 turi patvirtinti abu JAV Kongreso r\xc5\xabmai. Iki tol viceprezidento vieta iki kit\xc5\xb3 JAV prezidento rinkim\xc5\xb3 likdavo laisva. _NEWLINE_Dabartinis 48-asis JAV viceprezidentas yra Mike Pence.'